ΓΡΑΠΤΗ ΕΡΩΤΗΣΗ P-3134/01

υποβολή: Jan Mulder (ELDR) προς την Επιτροπή

(6 Νοεμβρίου 2001)

Θέμα: Οι συνέπειες της κρατικής χρηματοδότησης των μέτρων για την πρόληψη της ΣΕΒ

Τον Ιανουάριο του 2001, η Επιτροπή ζήτησε ήδη από τα κράτη μέλη να παράσχουν πληροφορίες σχετικά με τις εθνικές συμβολές στη χρηματοδότηση των δαπανών που συνεπάγονται τα μέτρα για την πρόληψη της ΣΕΒ, ενώ μετά από το Συμβούλιο των Υπουργών Γεωργίας της 26ης Φεβρουαρίου 2001, η Επιτροπή δήλωσε ότι οι διαθέσιμες σχετικά πληροφορίες ήταν ανεπαρκείς και ποιοτικά ανομοιογενείς (δημοσίευμα τύπου στις 27 Φεβρουαρίου 2001). Ως φαίνεται, η κατάσταση αυτή παρέμεινε αμετάβλητη κατά τους τελευταίους 8 μήνες, δεδομένου ότι σύμφωνα με την από 3ης Σεπτεμβρίου 2001 απάντησή της στη γραπτή ερώτηση Ε-1821/01(1) η Επιτροπή δε διαθέτει ακόμη επαρκή στοιχεία επί του θέματος.

Έχονταςπόψη τα ανωτέρω, μπορεί να αναφέρει η Επιτροπή για ποιο λόγο δεν έχει ακόμη καταρτίσει έναν συνοπτικό πίνακα των μέτρων που έχουν λάβει τα κράτη μέλη και οι περιφέρειές τους, συμπεριλαμβανομένων των αναγκαίων συνοδευτικών μέτρων·

Στην από 3ης Σεπτεμβρίου απάντησή της στην ερώτηση Ε-1821/01, η Επιτροπή αναφέρει ότι η επί μακρότερο διάστημα διατήρηση ουσιαστικών διαφορών στο ύψος της δημόσιας χρηματοδότησης των μέτρων αυτών μπορεί να έχει επίπτωση στη σχετική ανταγωνιστική θέση των παραγωγών.

Επιπλέον, οιφιστάμενες σημαντικές διαφορές στις κρατικές χρηματοδοτήσεις του κόστους ανίχνευσης της ΣΕΒ, οι διαφορές στην τιμή των δοκιμών στα κράτη μέλη, καθώς και οι διαφορές στην κρατική χρηματοδότηση της επεξεργασίας κρεαταλεύρων, οδηγούν στη δημιουργία τεχνητών ρευμάτων βοοειδών που προορίζονται για σφαγή προς τα κράτη μέλη με το χαμηλότερο συνολικό κόστος. Οι εν λόγω αρνητικές συνέπειες των διαφορών που χαρακτηρίζουν το κόστος της επεξεργασίας κρεαταλεύρων ισχύουν επίσης και για τους τομείς της χοιροτροφίας και των πουλερικών.

Μπορεί να αναφέρει η Επιτροπή εάν οι τεχνητές εμπορικές συναλλαγές ζώων που προορίζονται για σφαγή μεταξύ των κρατών μελών συμβιβάζονται με τους στόχους του κανονισμού 1254/1999(2) σχετικά με την κοινή οργάνωση των αγορών στον τομέα του βοείου κρέατος· Συμμερίζεται η Επιτροπή την άποψη ότι βάσει των ανωτέρω, η θέσπιση ενιαίας πολιτικής εκ μέρους των κοινοτικών και κρατικών αρχών όσον αφορά τη χρηματοδότηση των μέτρων ανίχνευσης της ΣΕΒ και της επεξεργασίας κρεαταλεύρων, καθώς και ο ανταγωνισμός μεταξύ των εγκεκριμένων εργαστηρίων ανίχνευσης της ΣΕΒ στην ΕΕ είναι επειγόντως αναγκαία για την ορθή λειτουργία της ευρωπαϊκής εσωτερικής αγοράς·

Εντός ποιας προθεσμίας προτίθεται η Επιτροπή να αναλάβει πρωτοβουλίες στον τομέα αυτό και προς ποιες λύσεις κατευθύνεται·

(1) ΕΕ C 40 E της 14.2.2002, σελ. 113.

(2) ΕΕ L 160 της 26.6.1999, σελ. 21.

Απάντηση του κ. Fischler εξ ονόματος της Επιτροπής

(6 Δεκεμβρίου 2001)

Κατά το διαρρεύσαν χρονικό διάστημα η Επιτροπή έχει λάβει συμπληρωματικές πληροφορίες όσον αφορά το κόστος των εξετάσεων για σπογγώδη εγκεφαλοπάθεια των βοοειδών (ΣΕΒ) και τη χρηματοδότηση ορισμένων μέτρων συνδεόμενων με την καταπολέμηση της νόσου. Ήδη οι πληροφορίες αυτές αξιολογούνται. Δεδομένου ότι μέρος των πληροφοριών αυτών μας περιήλθε μόλις πρόσφατα, η αξιολόγηση δεν έχει ολοκληρωθεί. Αμέσως μετά την περάτωσή της, η Επιτροπή θα αποφασίσει ποια μέτρα θα ληφθούν στη συνέχεια και σε ποιο βαθμό είναι αναγκαία η περαιτέρω εναρμόνιση όσον αφορά την ενίσχυση για την κάλυψη των δαπανών για εξετάσεις ΣΕΒ και επεξεργασία ζωοτροφών. Δεν είναι ακόμη δυνατή η κατάρτιση χρονοδιαγράμματος.

Η Επιτροπή δεν θεωρεί ότι το γεγονός πως εμπορευόμενοι επωφελούνται από το χαμηλότερο κόστος εγκαταστάσεων σφαγής ή φθηνότερων εξετάσεων για ΣΕΒ σε άλλα κράτη μέλη είναι κάτι κακό. Αποτελεί μάλλον ένδειξη λειτουργίας της εσωτερικής αγοράς. Η δυνατότητα να χρησιμοποιούνται φθηνότερα σφαγεία και να αξιοποιείται χαμηλότερο κόστος εξετάσεων ΣΕΒ σε άλλα κράτη μέλη θα πρέπει να αυξάνει τη συνολική πίεση στον τομέα της μεταποίησης, προκειμένου να μειωθούν οι τιμές και να καταστεί ανταγωνιστικότερος. Ο ανταγωνισμός μεταξύ καταχωρημένων εργαστηρίων για εξετάσεις ΣΕΒ στην Κοινότητα πρέπει να επιτραπεί. Όλα αυτά θα πρέπει να αποβούν προς όφελος των κατόχων των εκμεταλλεύσεων και συμβαδίζουν προς τους στόχους του κανονισμού (ΕΚ) αριθ. 1254/1999 του Συμβουλίου, της 17ης Μαΐου 1999, σχετικά με την κοινή οργάνωση της αγοράς βοείου κρέατος(1).

Πάντως, άν το αξιότιμο Μέλος του Κοινοβουλίου διαθέτει πληροφορίες που δείχνουν ότι οι διασυνοριακές εμπορικές συναλλαγές στρεβλώνονται από παράνομες κρατικές ενισχύσεις, η Επιτροπή θα επιθυμούσε να του ζητήσει να της παράσχει τις πληροφορίες αυτές.

Εν τω μεταξύ εφιστάται η προσοχή του αξιότιμου Μέλους του Κοινοβουλίου στο γεγονός ότι, αφού έχει δοθεί στα οικεία κράτη μέλη η ευκαιρία να ζητήσουν τη διαγραφή εμπορικών μυστικών, όλες οι αποφάσεις που έχουν ληφθεί από την Επιτροπή όσον αφορά τις κρατικές ενισχύσεις σχετικά με μέτρα για τη ΣΕΒ δημοσιοποιούνται στο διαδίκτυο, στη διεύθυνση: http://europa.eu.int/comm/secretariat general/sgb/droit com/index en.htm

aides.

(1) ΕΕ L 160 της 26.6.1999.